REGLAMENT DE RÈGIM INTERN DE LA DELEGACIÓ D'ESTUDIANTS DE LA FACULTAT DE DRET - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/2363)
  + [Valencià](/va/acuerdo/2363)






Selector de idioma

Leer

* [Español](/es/acuerdo/2363)
* [Valencià](/va/acuerdo/2363)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





REGLAMENT DE RÈGIM INTERN DE LA DELEGACIÓ D'ESTUDIANTS DE LA FACULTAT DE DRET[Butlletí Oficial Universitat d'Alacant](/ca/Publicacion)
======================================================================================================================================

Secretaria General

Butlletí Oficial Universitat d'Alacant





REGLAMENT DE RÈGIM INTERN DE LA DELEGACIÓ D'ESTUDIANTS DE LA FACULTAT DE DRET

Data d'aprovació
:   03/10/2012

Data de publicació
:   09/04/2013

Òrgan competent
:   Facultat de Dret

Secció
:   DISPOSICIONS GENERALS

* [Ver acuerdo en formato **PDF**](/pdf.asp?pdf=2363.pdf)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/2363)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/2363)
  + [Compartir acuerdo en 

    X](https://twitter.com/intent/tweet?via=UA_Universidad&text=REGLAMENT DE RÈGIM INTERN DE LA DELEGACIÓ D'ESTUDIANTS DE LA FACULTAT DE DRET&url=https://www.boua.ua.es/va/acuerdo/2363)

**Títol:** REGLAMENT DE RÈGIM INTERN DE LA DELEGACIÓ D'ESTUDIANTS DE LA FACULTAT DE DRET

**Secció:** DISPOSICIONS GENERALS

**Òrgan:** Facultat de Dret

**Data d'aprovació:** dimecres, 3 d'octubre de 2012

REGLAMENT DE RÈGIM INTERN DE LA DELEGACIÓ D’ESTUDIANTS DE LA FACULTAT DE DRET

EXPOSICIÓ DE MOTIUS

La Delegació d'Estudiants de la Facultat de Dret, en virtut de l'article 173 de l'Estatut de la Universitat d'Alacant i l'article 34 del Reglament de règim intern de la Facultat de Dret, en ús dels drets i facultats atribuïts per la Llei Orgànica d'universitats 6/2001, de 21 de desembre, de participació dels estudiants en la universitat, es dota d’aquest Reglament de règim intern.

Amb aquest Reglament de règim intern pretenem millorar el funcionament, transparència i organització interna de la Delegació d'Estudiants de la Facultat de Dret.

Així mateix, la Delegació d'Estudiants de la Facultat de Dret serà la primera Delegació d'Estudiants que s’adapta al nou Estatut de la Universitat d'Alacant, que va entrar en vigor el 10 de febrer de 2012.

Escau assenyalar que una de les grans consecucions i avanços que presenta aquest Reglament és la introducció d'un mecanisme per al control de la Delegació d'Estudiants motivat per l'interès que tots els actes que duguen a terme els seus òrgans siguen controlats i supervisats per un òrgan que vetle per la seua legalitat, transparència i imparcialitat. A més, per primera vegada en la història de la nostra Facultat es reconeixerà la figura del delegat o delegada de grup i de curs amb els seus corresponents drets i obligacions.

Article 1. Naturalesa

1. La Delegació d'Estudiants de la Facultat de Dret és l'òrgan col·legiat de representació de l'alumnat d'aquest centre, expressió de la voluntat lliure dels alumnes i de les alumnes i resultat dels processos electorals pertinents. El seu funcionament serà democràtic, es regirà per aquest Reglament de règim intern, l'Estatut de la Universitat d'Alacant, i de manera supletòria, pel Reglament de règim intern de la Facultat de Dret i altra normativa aplicable a aquest efecte.

2. La Delegació d'Estudiants de la Facultat de Dret és l'òrgan responsable al qual s'encomana la coordinació de les iniciatives adreçades a la defensa i promoció dels drets de l'alumnat de la Facultat de Dret. Representar els alumnes i les alumnes i vetlar pels seus drets, interessos i necessitats són les seues dues funcions principals.

3. La Delegació d'Estudiants disposa de plena autonomia per a complir les seues finalitats, sempre dins del marc de la normativa de la Facultat de Dret i de la Universitat d'Alacant. Rebrà, al seu torn, els mitjans necessaris per al desenvolupament de les seues  funcions per part de la Facultat de Dret i la Universitat d'Alacant.

Article 2. Finalitats de la Delegació d'Estudiants.

Són finalitats de la Delegació d'Estudiants:

1. Representar tot l'alumnat matriculat en les titulacions adscrites a la Facultat de Dret.

2. Obtenir informació sobre les qüestions que afecten els i les estudiants de la Facultat de Dret i que estiguen relacionades amb els drets o els deures que els són reconeguts, així com facilitar aquesta informació, mitjançant la realització de campanyes de difusió de drets i deures de l'alumnat. Per a complir aquestes finalitats, la Delegació d'Estudiants podrà requerir els òrgans en què participen representants dels i de les estudiants de la Facultat de Dret les seues dades personals .

3. Dur a terme qualsevol iniciativa, projecte o actuació que siga d'interès per a l'alumnat de la Facultat de Dret.

Article 3. Garantia de control i compliment

La Delegació d'Estudiants de la Facultat de Dret establirà l'adequat control i compliment de les seues activitats i les seues finalitats, així com l'observança i requeriment de les obligacions per part dels seus components. És deure d’aquests complir i fer complir les disposicions emanades d’aquest Reglament de règim intern, així com de qualsevol altra normativa universitària que els afecte.

Article 4. Àmbit de competència

La Delegació d'Estudiants de la Facultat de Dret exercirà les seues competències en l'àmbit de la Facultat de Dret i podrà actuar en fòrums i activitats d'àmbit local, autonòmic, nacional o internacional, si així ho decideix la Comissió Permanent de la Delegació d'Estudiants per iniciativa del delegat o delegada d'estudiants o d'algun membre d'aquesta Comissió Permanent.

Article 5. Seu, i mitjans telemàtics

1. La seu i dependències de la Delegació d'Estudiants seran assignades per la Facultat de Dret. La Delegació d'Estudiants establirà un horari d'atenció a l'alumnat de la Facultat de Dret, tenint en compte les obligacions de representants i estudiants.

2. La Delegació d'Estudiants de la Facultat de Dret utilitzarà com a distintiu un logotip escollit per la Comissió Permanent de la Delegació d'Estudiants, i podrà utilitzar l'anagrama de la Universitat d'Alacant amb la menció de la Delegació d'Estudiants en bilingüe segons estableix la normativa d'imatge corporativa de la Universitat.

3. La Delegació d'Estudiants disposarà d'un espai en la web de la Facultat de Dret per a poder donar publicitat a les seues activitats, els i les components de la Comissió Permanent de la Delegació d'Estudiants, la seua ubicació física, telèfons de contacte i correu electrònic, així com la informació que consideren d'interès per a l’alumnat de la Facultat de Dret.

4. La Delegació d'Estudiants disposarà, com a mínim, d’un lloc físic dins de la Facultat de Dret amb la finalitat de fer pública l'activitat que duu a terme la Delegació d'Estudiants i qualsevol altra informació d'interès per a l'alumnat. Aquest lloc s’establirà de comú acord entre la Delegació d'Estudiants i el Deganat de la Facultat.

TÍTOL II: Funcionament Intern. Òrgans de representació

Article 6. Funcionament

La Delegació d'Estudiants de la Facultat de Dret s'estructura a través de l'Assemblea General de la Delegació d'Estudiants, el delegat o delegada d'estudiants de la Facultat de Dret, la Comissió Permanent de la Delegació d'Estudiants, el Consell Consultiu de la Delegació d'Estudiants de la Facultat de Dret i els coordinadors o coordinadores de titulació i representants de grup o curs.

Article 7. Durada del mandat

El delegat o delegada d’estudiants, així com la Comissió Permanent i l'Assemblea General seran elegits per períodes de dos anys.

CAPÍTOL I. De l'Assemblea General

Article 8. Competències i composició

1. Correspon a l'Assemblea General de la Delegació d'Estudiants aprovar les directrius generals d'actuació de la Delegació d'Estudiants de la Facultat de Dret en el marc de la programació general de la Facultat de Dret.

2. L'Assemblea General està constituïda per:

a) Estudiants claustrals del Claustre de la Facultat de Dret.

b) Estudiants del Claustre Universitari de la Universitat d'Alacant, escollits per la circumscripció de la Facultat de Dret.

3. Els i les representants de grup o delegats i delegades de curs de les titulacions de la Facultat de Dret podran assistir a les reunions de l'Assemblea General a les quals siguen convocats, amb veu però sense vot.

Article 9. Funcions

Són funcions pròpies de l'Assemblea General:

1. Determinar les línies generals d'actuació de la Delegació d'Estudiants de la Facultat de Dret.

2. Escollir el delegat o delegada d'estudiants de la Facultat de Dret.

3. Decidir sobre les mocions de censura que es presenten.

4. Qualsevol altra competència que li puga atribuir la normativa aplicable.

CAPÍTOL II. Del delegat o delegada d'estudiants de la Facultat de Dret.

Article 10. El delegat o delegada d'estudiants

El delegat o delegada d'estudiants de la Facultat de Dret és el màxim representant estudiantil de la Facultat de Dret.

Article 11. Eleccions del delegat o delegada d'estudiants de la Facultat de Dret.

1. El delegat o delegada d'estudiants serà escollit pels membres i entre els membres de ple dret que componen l'Assemblea General mitjançant elecció directa, igual, lliure i secreta amb el procediment que estableix aquest Reglament de règim intern.

2. El mandat del delegat o delegada d'estudiants tindrà una durada de dos anys i podrà ser reelegit una vegada.

3. La convocatòria de l'Assemblea General es farà en una sessió convocada pel delegat o delegada d'estudiants un mes abans que expire el mandat. L'elecció s’haurà de fer en període lectiu i no podrà coincidir en període d'exàmens.

4. Cada aspirant a delegat o delegada d'estudiants de la Facultat de Dret presentarà una candidatura individual dirigida al secretari o secretària general de la Delegació d'Estudiants de la Facultat de Dret.

5. En el cas de produir-se el cessament del delegat o delegada d'estudiants per qualsevol causa que no siga el compliment ordinari del seu mandat, l'Assemblea General convocarà en el termini màxim de quatre mesos unes noves eleccions per al que reste del mandat ordinari.

6. La Mesa Electoral tindrà a càrrec seu la supervisió i ordenació dels processos electorals. Aquesta es constituirà amb el claustral de menys edat, que actuarà com a vocal, el o la claustral de més edat, que actuarà com a president o presidenta de la mesa, i un claustral escollit per sorteig que hi actuarà com a secretari o secretària. Les decisions d'aquesta mesa es duran a terme per votació simple.

Article 12. Funcions

Són funcions del delegat o delegada d'estudiants:

1. Convocar i presidir tots els òrgans de representació i govern de la Delegació d'Estudiants de la Facultat de Dret.

2. Garantir i assegurar el compliment d’aquest Reglament de règim intern, com també de qualsevol altra normativa universitària que afecte els estudiants.

3. Dirigir l'execució del pla anual de treball.

4. Representar la Delegació d'Estudiants davant dels poders públics, entitats, corporacions i personalitats de diferent ordre.

5. Nomenar i remoure els membres de la Comissió Permanent, així com establir un ordre jeràrquic entre els aquests.

6. Dirigir i supervisar l'actuació de la Comissió Permanent de la Delegació d'Estudiants i col·laborar amb tots els seus membres.

7. Informar l'Assemblea General de la Delegació d'Estudiants del desenvolupament de les activitats que duga a terme en l’exercici del càrrec i de la Comissió Permanent de la Delegació d'Estudiants.

8. Nomenar els coordinadors o coordinadores de titulació, així com remoure’ls en cas de gestió ineficaç.

9. Proposar al claustre de centre un calendari electoral per a renovar el col·lectiu estudiants quan escaiga. Aquesta renovació no podrà coincidir amb període d'exàmens i haurà de ser període lectiu.

10. Crear i remoure comissions de treball per al desenvolupament efectiu de les tasques encomanades.

11. Signar acords de col·laboració amb entitats, organismes o institucions amb les quals compartisca finalitats, sempre a favor de tots els estudiants de la Facultat de Dret.

12. Si escau, integrar i complir els seus deures com a membre nat del Consell Consultiu de la Delegació d'Estudiants de la Facultat de Dret.

13. Qualsevol altra funció que li encomane aquest Reglament de règim intern o l'Assemblea General.

CAPÍTOL III: De la Comissió Permanent de la Delegació d'Estudiants.

Article 13. Naturalesa

La Comissió Permanent és un òrgan col·legiat al qual correspon la coordinació i execució de les atribucions encomanades per l'Assemblea General de la Delegació d'Estudiants, a més de les previstes en aquest Reglament de règim intern.

Article 14. Composició i designació

La Comissió Permanent estarà formada per un màxim de nou membres designats pel delegat o delegada d'estudiants, que els presidirà, i en els quals obligatòriament hauran d'estar inclosos dos subdelegats o subdelegades, el secretari o secretària general i el tresorer o tresorera de la Delegació d'Estudiants.

Article 15. Funcions

Són funcions de la Comissió Permanent:

1. La coordinació del correcte funcionament de la Delegació d'Estudiants de la Facultat de Dret.

2. Complir i fer complir els acords de l'Assemblea General de la Delegació d'Estudiants.

3. Proposar als òrgans que corresponga la provisió dels mitjans materials necessaris per a desenvolupar les finalitats de la Delegació d'Estudiants.

4. Crear i suprimir, quan escaiga, les comissions de coordinació de titulació.

5. Supervisar la gestió de les comissions de coordinació de titulació.

6. Participar, en col·laboració amb el Deganat de la Facultat de Dret, en l'elecció de delegats o delegades de grup o curs, com també mantenir i fomentar amb aquests una relació directa per a una major eficàcia de la Delegació.

7. Designar les i els membres de la Delegació d'Estudiants que la representaran en les diferents associacions, assemblees, sectorials autonòmiques, nacionals i internacionals d'estudiants.

8. Mantenir un contacte directe i fluid amb els alumnes i les alumnes membres dels departaments de la Facultat de Dret.

9. Encarregar-se de la realització de les orles de final de carrera de totes les titulacions de la Facultat de Dret sempre amb la coordinació del delegat o delegada d'estudiants.

10. Totes aquelles funcions no esmentades en l'article 9 que li encomane l'Assemblea General de la Delegació d'Estudiants o el delegat o delegada d'estudiants.

Article 16. Incompatibilitat

Una mateixa persona només podrà detenir al mateix temps un dels càrrecs de delegat o delegada d'Estudiants, subdelegat o subdelegada, secretari o secretària o tresorer o tresorera.

CAPÍTOL IV. Dels subdelegats i subdelegades, secretari o secretària general, tresorer o tresorera i coordinadors i coordinadores de titulació de la Delegació d'Estudiants.

Secció 1a. Dels subdelegats i subdelegades

Article 17. Nomenament

1. Els subdelegats i subdelegades en un màxim de dos, seran nomenats pel delegat o delegada d'estudiants d'entre els membres de ple dret de la Delegació d'Estudiants.

2. En el moment del seu nomenament, el delegat o delegada d'estudiants establirà un ordre de prelació entre els subdelegats i subdelegades per a la seua aplicació en els casos de substitució per vacant, absència o malaltia del delegat o delegada d'estudiants, secretari o secretària o tresorer o tresorera.

3. Si la vacant, absència o malaltia dels subdelegats o subdelegades és superior a quatre mesos, el delegat o delegada d'estudiants haurà de designar d'entre els membres de ple dret de la Delegació d'Estudiants un altre subdelegat o subdelegada.

Article 18. Funcions

Són funcions dels subdelegats i subdelegades de la Delegació d'Estudiants:

1. Coordinar amb el delegat o delegada d'estudiants la tasca dels membres de la Comissió Permanent de la Delegació d'Estudiants.

2. Substituir el delegat o delegada d'estudiants, secretari o secretària o tresorer o tresorera en l'exercici de les seues funcions en cas de vacant, absència o malaltia segons l'ordre de prelació i atribució de competències que establisca el delegat o delegada d'estudiants, fins que aquest designe, si escau, a un altre membre de la Delegació d'Estudiants per a aquest càrrec.

3. Substituir el delegat o delegada d'estudiants quan aquest delegue en ells.

Secció 2a. Del secretari o secretària general.

Article 19. Nomenament

1. El secretari o secretària general serà nomenat pel delegat o delegada d'estudiants, d'entre els membres de ple dret de l'Assemblea General de la Delegació d'Estudiants.

2. En els supòsits de vacant, absència o malaltia del secretari o secretària general, cobrirà el lloc temporalment el subdelegat o subdelegada, tal com disposa l'article 18.2 d’aquest Reglament. En aquesta situació no podrà estar més de quatre mesos.

Article 20. Funcions

Corresponen al secretari o secretària general aquestes funcions:

1. Donar fe dels actes i acords de l'Assemblea General i la Comissió Permanent de la Delegació d'Estudiants i altres òrgans col·legiats en els quals actue.

2. Elaborar i custodiar les actes de tots els òrgans col·legiats dels quals siga secretari o secretària.

3. Organitzar i custodiar l'arxiu de la Delegació d'Estudiants.

4. Expedir els certificats i assegurar la publicitat dels acords i documents que corresponga.

5. Proveir el necessari per al moment de la convocatòria de les diferents eleccions.

6. Custodiar i actualitzar la informació de caràcter personal de les i dels membres de la Delegació d'Estudiants amb finalitats comunicatives.

7. Custodiar i actualitzar la informació de caràcter personal de l’alumnat membres dels diferents consells de departaments de la Facultat de Dret.

8. Expedir justificants acadèmics de les diferents reunions de la Delegació d'Estudiants als i a les membres de la Delegació d'Estudiants.

9. Donar fe i custodiar els vots emesos a distància i anticipadament, excepte en els casos previstos en aquest reglament en els quals actue una mesa electoral.

10. Totes les altres funcions que li assigne o delegue la Comissió Permanent o el delegat o delegada d'Estudiants.

Secció 3a: Del tresorer o tresorera

Article 21: Naturalesa i elecció

1. El tresorer o tresorera serà nomenat pel delegat o delegada d'estudiants d'entre els membres de la Delegació d'Estudiants de ple dret.

2. En els supòsits de vacant, absència o malaltia del tresorer o tresorera, es cobrirà el lloc temporalment pel subdelegat o subdelegada segons l'ordre de prelació. En aquesta situació no podrà estar més de quatre mesos.

Article 22: Funcions

1. Són funcions del tresorer o tresorera portar al dia els comptes, preveure despeses i tot allò que estiga relacionat amb la tresoreria de la Delegació d'Estudiants. Una altra funció serà proposar a l'òrgan competent de la Universitat d'Alacant sol·licitar ajudes de qualsevol tipus, a entitats o institucions per a promoure activitats i finalitats de la Delegació d'Estudiants.

2. Realització de les activitats que siguen necessàries per a aconseguir una eficient administració dels recursos assignats.

3. Supervisar l'ús d'infraestructures i despeses internes de la Delegació d'Estudiants.

Secció 3a. Dels coordinadors i coordinadores de titulació

Article 23. Naturalesa i elecció

1. Cadascuna de les titulacions de la Facultat de Dret disposarà d'un coordinador o coordinadora de titulació que serà designat pel delegat o delegada dels estudiants d'entre els membres de ple dret de l'Assemblea General de la Delegació d'Estudiants.

2. En cas d'absència o malaltia del coordinador o coordinadora de titulació superior a quatre mesos, el delegat o delegada d'estudiants  nomenarà un substitut o substituta per a aquesta vacant.

Article 24. Funcions

1. Informar de les gestions fetes per ell o ella al delegat o delegada d'Estudiants i a la Comissió Permanent.

2. Si escau, aportar i ordenar la documentació tractada en les comissions de coordinació que depenguen de la seua àrea de gestió per a posar-la a la disposició de l'Assemblea General, quan aquesta ho sol·licite.

3. Coordinar la tasca dels i les representants dels estudiants en les diferents comissions de la Facultat de Dret, dins de l'àmbit de la seua titulació.

4. Mantenir un contacte fluid amb el vicedegà o vicedegana de la titulació corresponent.

5. Mantenir un contacte fluid amb els delegats i delegades de curs o grup de la seua carrera.

CAPÍTOL V. Dels i les representants de grup o curs

Article 25. Naturalesa

Els i les representants de grup seran elegits o elegides pels estudiants i entre els estudiants del grup corresponent segons el procediment establit per la Delegació d'Estudiants i el Deganat de la Facultat de Dret. Els i les representants de curs, en cas que n’hi haja, seran escollits pels diferents representants de grup de la carrera corresponent i entre aquests.

Article 26. Funcions

1. Assistir amb veu però sense vot a les deliberacions dels assumptes en l'Assemblea General de la Delegació d'Estudiants a les quals se'ls convoque.

2. Mantenir un contacte directe i efectiu amb la Comissió Permanent de la Delegació d'Estudiants

3. Canalitzar la informació de la Delegació d'Estudiants cap al seu grup i viceversa.

4. Fomentar la participació del seu grup en les activitats i finalitats de la Delegació d'Estudiants.

5. Participar, si així ho estableix la Comissió Permanent, en la Comissió de Coordinació de Titulació corresponent a la seua titulació, si n’hi ha, i en qualsevol comissió de treball a les quals pertanguen.

6. Acudir a les reunions a les quals els convoque el delegat o delegada d'estudiants.

CAPÍTOL VI. De les comissions de coordinació de titulació, coordinadors o coordinadores específics d'àrea i comissions de treball.

Article 27. Comissió de Coordinació de Titulació

1. La Comissió Permanent de la Delegació d'Estudiants podrà crear una comissió de coordinació per cadascuna de les titulacions impartides en la Facultat de Dret.

2. Aquestes comissions estaran formades:

a) Pel coordinador o coordinadora de la titulació corresponent, que hi actuarà com a president o presidenta.

b) Un membre de la Comissió Permanent, que hi actuarà com a vicepresident o vicepresidenta.

c) Un màxim de tres membres de la Delegació d’Estudiants de la Facultat de Dret, pertanyents a la titulació, a proposta del coordinador de la titulació, que també designarà, entre ells i elles, a qui assumisca les funcions de secretaria.

3. Els i les representants de grup o curs de la corresponent titulació podran assistir a les sessions de la Comissió de Coordinació de Titulació amb veu però sense vot.

4. El secretari o secretària remetrà les actes de la comissió al Secretari o Secretària General de la Delegació d'Estudiants per al seu arxiu i custòdia al final de cada curs acadèmic.

5. La finalitat d'aquesta comissió de coordinació de titulació és informar, assessorar i aconsellar el coordinador o coordinadora de la titulació sobre els temes particulars de la titulació corresponent. Com també debatre i proposar les dates d'exàmens de la seua titulació per a la posterior aprovació per la Comissió Permanent, amb caràcter previ a la presentació a la Facultat de Dret.

TÍTOL III: Dels i les membres de la Delegació d'Estudiants de la Facultat de Dret. Composició, deures i drets.

Article 28. Composició

La Delegació d'Estudiants estarà composta:

a) Pels i per les estudiants claustrals del Claustre de la Facultat de Dret.

b) Pels i per les estudiants del Claustre Universitari de la Universitat d'Alacant, escollits per la circumscripció de la Facultat de Dret.

3. Els o les representants de grup o delegats o delegades de curs de les titulacions de la Facultat de Dret podran assistir a les reunions de l'Assemblea General a què siguen convocats, amb veu però sense vot.

Article 29. Cessament dels i les membres de la Delegació d'Estudiants

Es perdrà la condició de membre de la Delegació d'Estudiants:

1. Quan es perda la condició d'estudiant de la Facultat de Dret.

2. Per renúncia expressa de l'interessat o interessada.

3. Quan es perda la condició de claustral, llevat que es forme part de la Delegació d'Estudiants per alguna altra condició.

Article 30. Drets

Són drets dels i de les integrants de la Delegació d'Estudiants:

1. Assistir amb veu i vot a l'Assemblea General, amb l'excepció que s’estipula en aquest Reglament de règim intern per als representants de grup o curs.

2. Ser electors i electores i elegibles com a membres dels òrgans de representació i govern en representació de la Delegació d'Estudiants, amb les excepcions que recull aquest Reglament per als representants de grup o curs.

3. L'accés a qualsevol documentació que obre en poder de la Delegació d'Estudiants, mitjançant petició cursada al secretari de la Delegació d'Estudiants sempre que siga per a l'exercici de les seues funcions i s'acredite un interès directe i legítim i en tot cas, respectant la legislació vigent sobre protecció de dades de caràcter personal.

4. Qualsevol altre dret que els siga conferit per la vigent normativa general universitària i el seu possible desenvolupament.

Article 31. Deures

Són deures dels i de les membres de la Delegació d'Estudiants:

1. Participar activament en totes les activitats i tasques de la Delegació d'Estudiants d'acord amb les funcions encomanades a cadascun.

2. Assistir i participar en les Assemblees Generals.

3. Acatar i respectar els acords i decisions que adopte la Delegació d'Estudiants.

4. Informar l'alumnat puntualment de tots els assumptes que els incumbisquen o siguen d'interès.

5. Participar en les diferents comissions de treball a les quals pertanguen.

6. Contribuir a una major coordinació i col·laboració entre les diferents delegacions d'estudiants i el Consell d'Estudiants de la Universitat d'Alacant.

7. Aquells altres que els atribuïsca l'Estatut de la Universitat d'Alacant o les seues normes de desenvolupament.

Article 32. Convocatòries

1. La convocatòria de l'Assemblea General de la Delegació d'Estudiants i de la Comissió Permanent correspondrà al delegat o delegada d'estudiants de la Facultat, a través del secretari o secretària general i haurà de notificar-se assegurant la recepció pels seus membres amb una antelació mínima de quaranta-vuit hores, excepte els casos d'urgència. La notificació de la convocatòria es farà per mitjans electrònics.

2. La convocatòria haurà de contenir l'ordre del dia de la sessió. La informació sobre els assumptes objecte de la convocatòria estarà a la disposició dels membres dins del mateix termini.

3. L'ordre del dia serà fixat tenint en compte, si escau, les peticions dels altres membres formulades amb prou antelació. El delegat o delegada d'estudiants  inclourà obligatòriament en l'ordre del dia els assumptes que li hagen sigut presentats per escrit a través de registre, amb una antelació suficient a la convocatòria, per un mínim del deu per cent dels membres de l'Assemblea General o de la Comissió Permanent.

4. El delegat o delegada d'estudiants, quan ho requerisquen els assumptes que s’hagen de tractar, podrà convidar persones no pertanyents a l'òrgan a participar amb veu però sense vot.

5. Es convocaran les o els representants de grup o de curs a les sessions de l'Assemblea General en les quals es tracten assumptes que afecten el seu grup/curs, i podran assistir-hi amb veu però sense vot.

Article 33. Sessions

1. L'Assemblea de la Delegació d'Estudiants i la Comissió Permanent de la Delegació d'Estudiants es consideraran vàlidament constituïdes quan assistisquen a la sessió la meitat més un dels seus membres, en primera convocatòria, o un terç dels seus membres, en segona convocatòria, mitja hora més tard. El vot delegat comptarà a l'efecte de quòrum.

2. En tot cas, per a la vàlida constitució de l'òrgan es requerirà la presència del seu president o presidenta i el secretari o secretària general o, si escau, de qui els substituïsquen.

3. L'Assemblea General es reunirà, amb caràcter ordinari, en període lectiu, un mínim de dues vegades l'any, i en sessió extraordinària quan siga convocada pel delegat o delegada d'estudiants a iniciativa pròpia, així com sempre que ho sol·licite almenys el trenta-cinc per cent dels membres de l'Assemblea General.

4. La Comissió Permanent de la Delegació d'Estudiants es reunirà, amb caràcter ordinari, en període lectiu, almenys dues vegades al quadrimestre i en sessió extraordinària sempre que siga convocada pel delegat o delegada d'estudiants, a iniciativa pròpia o quan ho sol·liciten com a mínim les tres quartes parts del conjunt de membres de la Comissió Permanent.

5. El règim de sessions és aplicable tant a l'Assemblea General, com a la Comissió Permanent o a qualsevol altra comissió creada per la Delegació d'Estudiants.

Article 34. Reunions de l'Assemblea General per mitjans electrònics

4. El vot a distància per via telemàtica sempre podrà ser emès pels o per les membres de la Delegació d'Estudiants de la Facultat de Dret que tinguen dret a vot i que per malaltia greu, maternitat o per estar cursant els seus estudis fora de la Universitat d'Alacant no puguen assistir a la sessió.

5. El o la membre que preveja la seua absència en una sessió i vulga rebre l’autorització del Delegat o Delegada d'Estudiants i el Secretari o Secretària General per a participar en les seues votacions, haurà de cursar per escrit la sol·licitud d'emissió de vot telemàtic exposant i justificant les raons que li impedeixen exercir-lo, i haurà de precisar en aquest mateix escrit el temps en el qual preveu que no podrà exercir les seues funcions amb normalitat.

El delegat o delegada d'estudiants i el secretari o secretària general adoptaran un acord motivat en què autoritzaran o no, l'exercici del vot mitjançant procediment telemàtic amb comprovació personal. Aquest acord precisarà els punts concrets de l'ordre del dia per als quals s'autoritza la votació mitjançant procediment telemàtic, per no ser susceptibles de fragmentació o modificació durant el debat de l'òrgan.

En aquest acord motivat es farà constar el moment d'inici i el moment de finalització del temps d'emissió del vot telemàtic pel membre autoritzat, que no podrà autoritzar-se per a més tard d'una hora i mitja abans a la prevista per a l'inici de la votació presencial de l'òrgan.

6. Per a exercir el seu vot, el membre autoritzat haurà d'accedir mitjançant la seua contrasenya al Campus Virtual de la Universitat d'Alacant i a través del seu correu electrònic complementar el formulari de les votacions que haurà de remetre dins del termini i en la forma escaient a l’adreça de correu institucional de la Delegació d'Estudiants de la Facultat de Dret. L'enviament d'aquest formulari a través del seu correu electrònic del Campus Virtual serà imprescindible per a concloure amb èxit la votació.

Una vegada emès el vot, el delegat o delegada d'estudiants i el secretari o secretària general traslladarà el vot a la presidència a l'inici de la votació presencial perquè puga anunciar el resultat acumulat de les votacions.

7. En el cas que es produïra empat, el sentit de la votació emesa telemàticament es mantindrà per a les votacions subsegüents del mateix punt, sempre que la repetició de les votacions fetes es produïsca amb caràcter immediat. Si no és així, la presidència precisarà si les votacions subsegüents poden ser objecte de votació no presencial.

8. En cap cas s'admet aquesta modalitat de votació, via telemàtica, per a l'elecció de persones i per a la reforma d’aquest Reglament.

Article 35. Acords

1. Excepte en els casos en què l'Estatut de la Universitat, el Reglament de la Facultat de Dret o aquest Reglament de règim intern prevegen una altra majoria, els acords seran adoptats per la majoria simple del conjunt d’assistents a la sessió. El vot del president o presidenta serà diriment en el supòsit d'empat.

2. Llevat de previsió expressa en contra de l'Estatut de la Universitat, del Reglament de la Facultat de Dret o aquest Reglament, les referències al règim d'acords es computaran tenint en compte el nombre de membres que a cada moment componguen l'òrgan.

3. No podrà ser objecte de deliberació o acord cap assumpte que no figure en l'ordre del dia de la sessió, llevat que estiguen presents la totalitat d'integrants de l'òrgan col·legiat i siga declarada la urgència de l'assumpte pel vot favorable de la majoria absoluta.

4. Les votacions amb caràcter general es faran a mà alçada. No obstant això, la votació serà secreta quan es tracte d'elecció de persones o quan així ho sol·liciten com a mínim una cinquena part, dels assistents.

5. Els i les  membres de la Delegació d'Estudiants Estudiants podran fer constar en l'acta de la sessió el seu vot contrari a l'acord adoptat, la seua abstenció o el sentit del seu vot favorable, i els motius que el justifiquen. Podran, així mateix, sol·licitar la transcripció íntegra de la seua intervenció o proposta, sempre que s'aporte en l'acte o dins del termini que assenyale el president o presidenta de l'òrgan, el text que s’hi corresponga fidelment, i es farà constar així en l'acta o s’hi unirà una còpia. A més, els qui discrepen de l'acord adoptat podran formular vot particular per escrit en el termini de quaranta-vuit hores, que s'incorporarà al text aprovat.

Article 36. Convocatòria i actes

1. El secretari o secretària general efectuarà la convocatòria de les sessions per ordre del president o presidenta, les notificarà als seus components, rebrà els actes de comunicació i prepararà el despatx dels assumptes.

2. De cada sessió s'estendrà una acta que contindrà, com a mínim, la relació d'assistents, l'ordre del dia de la reunió, les circumstàncies del lloc i temps en què s'ha celebrat, els punts principals de les deliberacions, així com el contingut dels

acords adoptats. El control d'assistència de cada convocatòria es farà quan els mitjans electrònics ho permeten a través del DNI electrònic.

3. Les actes seran signades pel secretari o secretària amb el vistiplau del president o presidenta i s'aprovaran en la mateixa sessió si està previst en l'ordre del dia.

4. El secretari o secretària general podrà expedir certificació dels acords adoptats sense perjudici de la ulterior aprovació de l'acta; en aquest cas, farà constar expressament aquesta circumstància.

5. Les assemblees i comissions permanents de la Delegació d'Estudiants de la Facultat de Dret podran ser gravades o retransmeses per videoconferència, si així ho anuncia la Delegació d'Estudiants en la convocatòria de la reunió, i sempre que tots els seus membres presents donen el seu consentiment. Aquests enregistraments seran custodiats igual que les actes pel secretari o secretària general de la Delegació d'Estudiants de la Facultat de Dret, complint la llei de protecció de dades de caràcter personal, el dret a l'honor i a la pròpia imatge.

6. Una vegada acabada la legislatura, el secretari o secretària general de la Delegació d'Estudiants, amb el vistiplau del delegat o delegada d'estudiants, remetrà una còpia de totes les actes que consten en el seu poder al Deganat de la Facultat de Dret perquè en siga custodi. Aquestes actes es remetran segellades i a través de registre.

Article 37. Delegacions de vot i vot anticipat

1. Excepte en els casos expressament previstos en aquesta norma o una altra de superior, qualsevol membre d'un òrgan col·legiat podrà delegar el seu dret de vot en un altre o una altra membre del mateix òrgan.

2. La delegació haurà de constar per escrit i notificar-se al secretari o secretària general en el moment de la constitució de la sessió.

3. A l'efecte d'establir el quòrum per a la vàlida constitució de l'òrgan, així com les majories per a l'adopció d'acords, es considerarà present a qui haja exercit la delegació de vot, i s'atorgarà eficàcia al vot que emeta per ell o per ella, si escau, el membre delegat.

4. D'acord amb l'Estatut de la Universitat d'Alacant el vot a persones és personal i indelegable, i s’admet l'exercici del vot de manera anticipada.

Article 38. Consulta i assessorament

Les resolucions i acords de la Delegació d'Estudiants són susceptibles de consulta al Consell Consultiu de la Delegació d'Estudiants de la Facultat de Dret.

Article 39. El Consell Consultiu de la Delegació d'Estudiants de la Facultat de Dret.

Està compost pels consellers i conselleres nats i dos consellers o conselleres electius. A més, el Consell Consultiu estarà assistit pel Secretari o Secretària General de la Delegació d'Estudiants que hi actuarà com a secretari o secretària. el secretari o secretària general de la Delegació d'Estudiants actuarà com a enllaç entre la Delegació d'Estudiants i el Consell Consultiu.

Article 40. Elecció, durada del mandat i sistema de votació

1. Dels dos consellers o conselleres electius del Consell Consultiu un serà escollit pels membres de la Comissió Permanent de la Delegació d'Estudiants de la Facultat de Dret i entre aquests. Aquesta decisió serà sotmesa a la ratificació de l'Assemblea General.

L'altre o l’altra serà elegit o elegida per tots els membres de l'Assemblea General de la Delegació d'Estudiants i entre aquests.

2. Els consellers o conselleres electius són inamovibles durant el seu mandat, que serà de dos anys. La seua elecció s’ha de fer com a màxim dins dels quaranta dies lectius des de la presa de possessió del delegat o delegada d'estudiants.

3. Quant als consellers o conselleres nats ostentaran la seua condició de manera immediata, si és la seua voluntat, al seu cessament com a delegat o delegada d'estudiants sempre que siguen membres de la Facultat de Dret. Podrà haver-hi un màxim de dos consellers o conselleres nats i aquests aniran perdent la seua condició en funció de noves incorporacions. La pèrdua de condició de conseller o consellera nat es farà per antiguitat.

4. La presidència del Consell Consultiu serà atribuïda al conseller o consellera electiu escollit pels membres de l'Assemblea General i entre aquests. El seu vot serà diriment en supòsits d'empat. Els acords es prendran per majoria simple dels presents i s'admet el vot delegat.

5. El Consell Consultiu quedarà vàlidament constituït amb la majoria més un dels seus membres en primera convocatòria, i dos terços dels seus membres en segona convocatòria mitja hora més tard; s'admet el vot delegat.

6. La convocatòria correspondrà al president o presidenta del Consell Consultiu. La convocatòria es farà a través del secretari o secretària general de la Delegació d'Estudiants, que enviarà la convocatòria quatre dies abans de la reunió i s’assegurarà que la reben tots els seus membres. La notificació es farà per mitjans electrònics.

7. La convocatòria haurà de contenir el que estableix l'article 32.2 d’aquest Reglament de règim intern. El Secretari o Secretària General de la Delegació d'Estudiants inclourà en l'ordre del dia totes les propostes que li hagen sigut presentades per escrit amb una antelació suficient a la convocatòria. No podrà ser objecte de discussió cap assumpte que no figure en l'ordre del dia.

8. El secretari o la secretària general estendrà acta de la reunió de cada sessió.

9. El Consell Consultiu es reunirà amb caràcter ordinari una vegada a l'any, i amb caràcter extraordinari sempre que ho sol·licite el seu president o presidenta o la meitat dels seus membres.

10. La Facultat de Dret i la Delegació d'Estudiants de la Facultat de Dret proporcionaran els mitjans necessaris perquè el Consell Consultiu puga dur a terme les seues funcions de manera correcta. La ubicació d'aquest lloc serà comunicada a tots els membres de la Delegació d'Estudiants de la Facultat de Dret.

Article 41. Funcions

Són funcions del Consell Consultiu de la Delegació d'Estudiants de la Facultat de Dret:

a) Elaborar informes de les propostes per a les reformes d’aquest Reglament de règim intern.

b) Elaborar informes en un termini no superior a trenta dies lectius des que siguen requerits.

c) Assessorar sobre els temes que els presenten els òrgans de govern de la Delegació d'Estudiants de la Facultat de Dret.

d) Informar dels conflictes d'atribucions dels diferents òrgans de la Delegació d'Estudiants de la Facultat de Dret

e) Totes aquelles atribucions que li sol·licite de manera expressa l'Assemblea de la de la Delegació d'Estudiants de la Facultat de Dret.

El Consell Consultiu, quan ho estime oportú, per tenir notícia d'alguna novetat que afecte l'interès comú de la Delegació d'Estudiants de la Facultat de Dret, podrà emetre informes a la Delegació d'Estudiants.

Per a complir les seues funcions, el Consell Consultiu tindrà accés a tota la documentació de què dispose la Delegació d'Estudiants de la Facultat de Dret. No obstant això, aquesta petició d'informació haurà d'estar motivada.

Secció 1. Del procés electoral del delegat o delegada d'estudiants

Article 42. Mesa electoral de l'Assemblea General

1. La Mesa Electoral s'encarregarà de vetlar per la legalitat del procés electoral del delegat o delegada d'estudiants.

2. Les candidatures podran presentar interventors o interventores, un interventor o interventora per candidatura.

3. La composició de la mesa electoral es durà a terme el mateix dia previst per a la votació i abans que s’inicie aquesta. Aquesta es constituirà amb el o la claustral de menys edat, que actuarà com a vocal, el o la claustral de més edat, que hi actuarà com a president o presidenta, i un altre membre escollit per sorteig d'entre tots i totes les claustrals de la Facultat de Dret, que actuarà com a secretari. Les decisions d'aquesta mesa es prendran per votació simple.

4. Una vegada constituïda la mesa electoral es rebran les candidatures a delegat o delegada d'estudiants de la Facultat de Dret. Després de presentar les candidatures a delegat o delegada d'estudiants, cada candidat o candidata disposarà del temps necessari per a exposar el seu programa, si així es pacta de comú acord entre les candidatures. Conclòs el torn d'exposició, s'obriran torns de preguntes i respostes als candidats i candidates, fins que la mesa considere oportú procedir a l'elecció.

5. Una vegada acabada la votació per a elegir delegat o delegada d'estudiants, la mesa electoral procedirà immediatament i en sessió pública a l'escrutini. Resultarà escollida la candidatura a Delegat o Delegada d'Estudiants que obtinga el major nombre de vots. Si es produïra empat, s’elegirà el candidat o candidata amb més antiguitat en la Universitat d'Alacant. D'acord amb l'Estatut de la Universitat d'Alacant, el vot a persones és personal i indelegable; s’admet l'exercici del vot de forma anticipada.

6. Una vegada acabat el procés, la mesa electoral estendrà acta dels resultats. Aquesta acta haurà de ser signada per tots els membres de la mesa electoral i custodiada en els arxius de la Delegació d'Estudiants i la Facultat de Dret.

7. En el cas que es reba una única candidatura a delegat o delegada d'estudiants no es faran les eleccions i es prendrà aquesta candidatura com a guanyadora.

Secció 2. Elecció dels i les representants de grup o curs

Article 43. De la convocatòria

1. A l'inici de cada curs acadèmic l'equip deganal, en col·laboració amb la Comissió Permanent, elaboraran un calendari d'elecció de representants de grup que es publicarà en la pàgina web de la Facultat i també en el Campus Virtual.

2. El Deganat de la Facultat de Dret i la Comissió Permanent de la Delegació d'Estudiants proporcionaran als i a les estudiants la informació relativa al procés d'elecció de representants de grup.

3. Les eleccions a representants de grup es faran durant la primera mitja hora de classe de l'horari d'una de les assignatures, amb l’acord previ entre el professor o professora responsable de l’assignatura i el vicedegà o vicedegana de la titulació corresponent.

4. Les eleccions a representants de grup o curs es duran a terme en cada curs acadèmic, en el moment que la matriculació dels estudiants haja finalitzat.

5. Les eleccions seran promogudes per qualsevol membre de la Delegació d'Estudiants que haja sigut designat per a aquesta tasca per la Comissió Permanent o, si escau, a iniciativa del propi grup o curs. La Delegació d'Estudiants recollirà les dades dels i de les representants de grup, que seran lliurades immediatament al secretari o secretària general de la Delegació d'Estudiants.

6. En el cas que la Comissió Permanent considere oportuna l'elecció de delegats o delegades de curs, aquesta elecció es farà entre els delegats o delegades de grup del curs al qual afecta, de la corresponent titulació. La Comissió Permanent farà la convocatòria d’elecció.

Article 44. Del procediment

1. En cada grup s’escollirà un o una representant de grup i un o una subrepresentant de grup.

2. Les candidatures es presentaran en el mateix moment de l'elecció.

3. Els o les representants de grup només podran ser-ho d'un únic grup.

4. Serà escollit o escollida qui obtinga la majoria simple.

TÍTOL VI: De la moció de censura

Secció 1a. Disposicions generals

Article 45. Consideracions generals

1. L'Assemblea General pot exigir responsabilitat al delegat o delegada d'Estudiants mitjançant moció de censura presentada mitjançant escrit al delegat o delegada d'Estudiants.

2. Si la moció de censura prospera, afectarà tots els membres de la Comissió Permanent, incloent-hi els coordinadors o coordinadores de titulació.

3. El delegat o delegada d'estudiants convocarà, en un termini màxim de trenta dies lectius des de la seua presentació, una Assemblea General extraordinària que tindrà com a únic punt de l'ordre del dia debatre la moció de censura presentada.

Article 46. Límits temporals

1. La moció de censura no es podrà proposar fins que no hagen transcorregut sis mesos des del nomenament del càrrec contra el qual es presenta.

2. El rebuig de la moció de censura implicarà la impossibilitat de presentar una altra moció de censura fins al següent any acadèmic.

Secció 2a. Del procediment

Article 47. Consideracions generals

1. La moció de censura s’haurà de presentar amb el suport, com a mínim, d’un vint-i-cinc per cent del conjunt de membres de l'Assemblea General.

2. La votació de la moció de censura proposada no podrà tenir lloc abans dels quinze dies ni més tard dels trenta lectius següents a la data de la seua presentació.

3. La moció de censura requerirà per a ser aprovada el vot favorable de dos terços del conjunt de membres de l'Assemblea General de la Delegació d'Estudiants.

4. L'aprovació de la moció de censura comportarà la revocació del delegat o delegada d'estudiants i dels membres de la Comissió Permanent, així com dels coordinadors o coordinadores de titulació.

5. La sessió de l'Assemblea General en què es vote la moció de censura serà convocada pel delegat o delegada d'estudiants i presidida per una mesa electoral. Una vegada escoltades les diferents parts, la mesa determinarà els temps d'intervenció assignats a cadascuna. En cap cas podrà formar part de la mesa electoral cap de les persones que presente la moció de censura o contra les quals vaja dirigida.

6. La mesa electoral donarà lectura de la moció de censura, i a continuació, el delegat o delegada d'estudiants disposarà del temps que li haja sigut assignat per a rebatre aquesta moció.

7. A continuació els o les proponents podran fer ús de la paraula durant el temps assignat a aquest efecte per la mesa.

8. La votació s'efectuarà per crida i no s'admetrà en cap cas la delegació de vot.

9. Una vegada acabada la votació, la mesa electoral procedirà immediatament i en sessió pública a l'escrutini, i estendrà acta dels resultats. Aquesta acta haurà de ser signada per la totalitat de membres de la mesa i custodiada en l'arxiu de la Delegació d'Estudiants.

10. En el cas que la moció de censura al delegat o delegada de estudiants haja sigut aprovada, el president o presidenta de la mesa electoral de l'Assemblea General comunicarà aquesta decisió, en el termini de tres dies lectius següents al de l'aprovació de la moció, al degà de la Facultat de Dret.

TÍTOL VII: De la modificació del present Reglament de règim intern

Article 48. Iniciativa per a la reforma

1. Aquest Reglament de règim intern podrà ser reformat en la seua totalitat o parcialment a iniciativa de la meitat del conjunt de membres de l'Assemblea General o a iniciativa del delegat o delegada d'estudiants.

2. La proposta de reforma es remetrà al secretari o secretària general, que la traslladarà al Consell Consultiu de la Delegació d'Estudiants. Aquest emetrà en un període màxim de trenta dies lectius un informe sobre la proposta de modificació del reglament. Aquest informe i la proposta de reforma seran remesos a la Comissió Permanent perquè en prepare la tramitació. La proposta de reforma del reglament s’haurà d'acompanyar del seu text articulat i de l'argumentació en què es fonamente.

3. Una vegada rebuda la proposta de la reforma i l'informe del Consell Consultiu, la Comissió Permanent la remetrà als i a les membres de l'Assemblea General, i acordarà un termini no inferior a deu dies lectius ni superior a trenta, perquè aquests proposen les esmenes que consideren pertinents.

4. Les esmenes, degudament classificades per la Comissió Permanent, es remetran de nou als i a les membres de l'Assemblea General juntament amb la convocatòria d’aquesta. Des de la data de presentació de la proposta de reforma fins a la de la convocatòria de l'Assemblea General no podrà transcórrer un termini superior a setanta dies lectius.

Article 49. Aprovació

1. L'aprovació de la proposta de reforma del Reglament de règim intern per l'Assemblea General requerirà el vot favorable de les tres quartes parts del conjunt de membres de l'Assemblea General. A aquests efectes no s'admet la delegació de vot ni es procedirà de forma telemàtica, excepte en allò que preveu l'apartat 49.2.

2. Quan la proposta de modificació tinga per objectiu adequar el Reglament de règim intern a disposicions legals promulgades amb posterioritat per a adaptar el text a un llenguatge inclusiu i no sexista, corregir-lo ortogràficament o sintàcticament, n’hi haurà prou perquè siga aprovat amb el vot favorable de la majoria dels presents. A aquests efectes si que té validesa el vot delegat.

3. Amb excepció de les propostes contingudes en l'apartat anterior, no es podrà presentar cap altra proposta de modificació del Reglament de règim intern fins que no hagen transcorregut sis mesos des de la seua entrada en vigor.

4. Les modificacions del Reglament de règim intern aprovades per l'Assemblea General seran sotmeses a la Junta de Facultat de Dret per a, si escau, ser aprovades definitivament.

DISPOSICIONS ADDICIONALS

PRIMERA

En els aspectes no previstos en aquest Reglament de règim intern referents a òrgans de la Delegació d'Estudiants es procedirà segons el que disposa el Reglament intern de la Facultat de Dret i l'Estatut de la Universitat d'Alacant.

SEGONA

Els actes aplicatius i interpretatius d’aquest Reglament corresponen al Consell  Consultiu de la Delegació d'Estudiants de la Facultat de Dret, sens perjudici de l'assessorament del Servei Jurídic de la Universitat d'Alacant.

DISPOSICIÓ TRANSITÒRIA

Les i els actuals membres de l'Assemblea General, Comissió Permanent, Delegat o Delegada d'Estudiants i qualsevol membre que haja sigut nomenat o nomenada per a un càrrec mantindran els seus actuals càrrecs, sempre que d'acord amb aquest Reglament de règim intern en siguen membres. Els càrrecs o òrgans nous que s'han creat amb aquest Reglament s'ocuparan d'acord amb el que estableix el Reglament de règim intern de la Delegació d'Estudiants de la Facultat de Dret, en un període no superior a dos mesos.

En el cas del primer conseller o conseller nat del Consell Consultiu de la Delegació d'Estudiants, serà ocupat després de l'entrada en vigor d’aquest Reglament per l'actual delegat o delegada d'estudiants, si concorren les circumstàncies que es plantegen en aquest Reglament de règim intern.

DISPOSICIÓ FINAL

Aquest Reglament de règim intern, després de la seua aprovació per la Junta de Facultat de la Facultat de Dret, entrarà en vigor l'endemà de publicar-se en el BOUA.

Junta de la Facultat de Dret

Alacant, 3 d’octubre de 2012





[Carretera Sant Vicent del Raspeig s/n  
03064 Sant Vicent del Raspeig - Alacant  
 Tel. 90 484 5903 - Fax 45 141 6405](https://www.google.es/maps/@86.003966,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12072&trk=tyah&trkInfo=tarId%6Q7786179002179%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)